לקראת סוף חופשת הקיץ, הגיעה לעכו קבוצת צעירים בריטים, חניכי תנועת הנוער BBYO, כחלק מפעילות קיץ של מגבית בריטניה, לפעילות חברתית עם מרכז אדוות של קיבוץ המחנכים העירוני. לאחר סיור חברתי בשכונת יאנוש קורצ'אק, השתתפו בני הנוער מלונדון בפעילות התנדבותית בהנחיית אמנית סביבתית. חידשו את הפסל החביב של הדרקון בקצה שביל קורצ'אק, וצבעו אותו בצבעים עליזים, לצד פעילות גינון ונקיון השדרה.
גבריאל פרוינד, חבר קיבוץ המחנכים שליווה את הקבוצה, מספר: לפני חודשיים עברנו, חברי קיבוץ המחנכים של תנועת דרור ישראל למבנה החדש בשכונת קורצ'אק, ששופץ בסיוע נדיב של מגבית בריטניה. המבנה משלב מגורים ופעילות וחלק ממטרותינו הן להשתלב בחיי השכונה ולהוביל בה מהלכים חברתיים. לכן, היוזמה של החניכים היתה נהדרת, הבחירה לחדש את השביל היפה הזה משמחת מאוד. וכבר ראינו את ילדי השכונה שמחים ומתרגשים מהמשחק המתחדש בשכונה שלהם".